51.		Zmluva o podnájme nebytového priestoru (1) (§ 6 ZoNaPNP)
1.	Nájomca: 	REAL, s.r.o., IČO, DIČ, IČ DPH
		Sídlo (bydlisko): Na Závaží č. 5, Žilina, zastúpená Ing. Gregorom Čamborom
		zapísaná v obchodnom registri Okresného súdu v Žiline, odd., vo vl. č. ...........................
2.	Podnájomník: 	VIVA CAFÉ, s.r.o., IČO, DIČ, IČ DPH
		Sídlo (bydlisko): Lichardova ul. č. 5, Žilina, zastúpená Jánom Kozárom
		zapísaná v obchodnom registri Okresného súdu v Žiline, odd., vo vl. č. .................................
uzatvorili dňa 20. 2. 2023 túto 
zmluvu:
Čl. I
Úvodné ustanovenia
1.	Nájomca je na základe zmluvy o nájme nebytového priestoru zo dňa 2. 2. 2022 užívateľom nebytového priestoru, ktorý sa nachádza v suteréne obytného domu s. č. 35 na Ul. Horný val v Žiline (ďalej len „dom“).
2.	Podnájomník je podnikateľ zapísaný v obchodnom registri Okresného súdu v Žiline, v oddieli V/235, vložka č. 1468/97.
Čl. II
Predmet a účel podnájmu
1.	Nájomca prenecháva podnájomníkovi do užívania nebytový priestor so samostatným vchodom, pozostávajúci z miestností č. 1 a 2 nachádzajúcich sa v suteréne domu. Príslušenstvom nebytového priestoru je WC, ktoré sa nachádza na prízemí domu.
2.	Celková výmera podlahovej plochy nebytového priestoru a príslušenstva je 90 m2, z toho podlahová plocha jednotlivých miestností je nasledovná:
–	miestnosť č. 1 – 35 m2, miestnosť č. 2 – 50 m2, WC – 5 m2.
3.	Nebytový priestor sa podnájomníkovi prenecháva na obchodné účely, s tým, že podnájomník ho bude užívať ako kaviareň. Predchádzajúci súhlas na uzavretie zmluvy o podnájme udelil prenajímateľ nebytového priestoru dňa 20. 1. 2023.
Čl. III
Doba podnájmu
Podnájom sa uzatvára na dobu určitú do 31. 12. 2026 a začína dňom 21. 2 2023.
Čl. IV
Úhrada za podnájom a za služby poskytované
s podnájmom nebytového priestoru
1.	Dňom vzniku podnájmu je podnájomník povinný platiť nájomcovi úhradu za podnájom a za služby, ktorých poskytovanie je spojené s užívaním nebytového priestoru.
2.	Zmluvné strany sa dohodli na úhrade za podnájom vo výške 70 € (slovom sedemdesiat eur) Sk za 1 m2 podlahovej plochy nebytového priestoru ročne a 20 € (slovom dvadsať eur) za 1 m2 podlahovej plochy príslušenstva (WC) ročne. Ročná výška úhrady za podnájom je 7 136 € (slovom sedemtisícstotridsaťšesť eur). Mesačná výška úhrady za podnájom je 574 € (slovom päťstosedemdesiatštyri eur).
3.	Službami, ktorých poskytovanie je spojené s užívaním nebytového priestoru, sú dodávka vody, dodávka tepla a teplej úžitkovej vody, odvoz smetí a odvádzanie odpadovej vody (ďalej len „služby“).
4.	Za služby platí podnájomník mesačné preddavky vo výške 126 € (slovom stodvadsaťšesť eur). 
V tejto cene sú zahrnuté mesačné preddavky na:
–	dodávku vody 15 €,
–	dodávku tepla 60 €,
–	dodávku teplej vody 33 €,
–	odvoz smetí 10 €,
–	odvod odpadovej vody 4 €.
5.	Úhrada za podnájom spolu s preddavkami za služby sa platí mesačne vopred na účet nájomcu a je splatná 5. dňa príslušného kalendárneho mesiaca.
6.	Ak podnájomník neuhradí úhradu za podnájom a preddavky za služby vo výške a v lehote určenej vyššie, je povinný platiť úrok z omeškania vo výške 0,5 % z dlžnej sumy za každý začatý deň omeškania.
7.	Nájomca je oprávnený zmeniť výšku mesačných preddavkov, ak ich výšku zvýši nájomcovi prenajímateľ. Na požiadanie podnájomníka je nájomca povinný dôvod zvýšenia preukázať.
8.	Nájomca je povinný najneskôr do 31. 1. vykonať vyúčtovanie ročnej úhrady za služby.
9.	Nedoplatky alebo preplatky vyplývajúce z vyúčtovania sú splatné do 30 dní odo dňa doručenia vyúčtovania podnájomníkovi. Zmluvná strana, ktorá je v omeškaní s platbou vyplývajúcou z vyúčtovania, je povinná zaplatiť druhej zmluvnej strane úrok z omeškania vo výške 0,5 % z dlžnej sumy za každý začatý deň omeškania.
Čl. V
Práva a povinnosti nájomcu a podnájomníka
(A)	Nájomca
1.	Nájomca sa zaväzuje odovzdať podnájomníkovi nebytový priestor v stave spôsobilom na riadne užívanie a zabezpečiť, aby v tomto stave bol počas celej doby podnájmu. Zmluvné strany spíšu o odovzdaní nebytového priestoru zápisnicu, v ktorej bude opísaný jeho stav v čase odovzdania podnájomníkovi.
2.	Nájomca je povinný umožniť podnájomníkovi užívať nebytový priestor za podmienok dohodnutých touto zmluvou a zabezpečiť mu plný a nerušený výkon práv spojených s podnájmom.
(B)	Podnájomník
1.	Podnájomník je povinný užívať nebytový priestor len na účel dohodnutý touto zmluvou a len pre svoje potreby. Popri podnájomníkovi sú oprávnení nebytový priestor a príslušenstvo užívať aj zamestnanci podnájomníka, ktorí v nebytových priestoroch vykonávajú prácu.
2.	Podnájomník je povinný užívať nebytový priestor riadne a zabezpečiť, aby prevádzkovaním činnosti, na ktorú si nebytový priestor vzal do podnájmu, nebol rušený pokoj a poriadok v dome.
3.	Podnájomník je povinný bez zbytočného odkladu oznámiť nájomcovi potrebu tých opráv a prác, ktoré podľa tejto zmluvy podnájomník nie je povinný vykonať alebo ich vykonanie zabezpečiť. Ak si túto povinnosť podnájomník nesplní, zodpovedá za škodu, ktorá nesplnením povinnosti vznikla.
4.	Podnájomník je povinný znášať obmedzenie v užívaní nebytového priestoru v rozsahu potrebnom na vykonanie opráv. Podnájomník je povinný hradiť a vykonávať alebo zabezpečiť vykonanie nasledovných prác: vymaľovanie nebytového priestoru, nátery okien a výkladov, zasklievanie okien a výkladov, dezinfekciu, dezinsekciou a deratizáciu nebytového priestoru, opravy alebo výmeny zástrčiek, zásuviek, vypínačov, žiaroviek, zámkov, vodovodných a splachovacích tesnení. Okrem týchto prípadov podnájomník nesmie vykonávať stavebné úpravy ani iné podstatné zmeny v nebytovom priestore, a to ani na svoje náklady.
5.	Podnájomník nesmie prenechať nebytový priestor do užívania tretím osobám.
6.	Podnájomník je povinný riadne a včas platiť úhradu za podnájom, za služby a preddavky za ne.
Čl. VI
Skončenie podnájmu
1.	Podnájom sa skončí uplynutím doby uvedenej v čl. III. Pred uplynutím dojednanej doby sa podnájom skončí písomnou dohodou zmluvných strán alebo písomnou výpoveďou. V písomnej dohode o zániku podnájmu sa uvedie deň, ku ktorému podnájom skončí. Ak deň skončenia podnájmu nie je v dohode uvedený, skončí sa podnájom dňom nasledujúcim po dni, keď bola písomná dohoda uzavretá.
2.	Vypovedať zmluvu o podnájme môžu obe zmluvné strany len z nasledovných dôvodov:
a)	nájomca môže vypovedať zmluvu o podnájme, ak
–	podnájomník užíva nebytový priestor v rozpore s touto zmluvou,
–	podnájomník o viac ako 15 dní mešká s platením úhrady za podnájom a za služby,
–	podnájomník alebo iné osoby, ktoré užívajú nebytový priestor, porušujú pokoj alebo poriadok v dome,
–	bolo rozhodnuté o odstránení stavby alebo o zmenách stavby, ktoré bránia užívať nebytový priestor,
b)	podnájomník môže vypovedať zmluvu o podnájme, ak:
–	stratí spôsobilosť prevádzkovať činnosť, na ktorú si nebytový priestor vzal do podnájmu,
–	nebytový priestor sa stane bez zavinenia podnájomníka nespôsobilý na zmluvne určené užívanie,
–	nájomca porušuje svoje povinnosti vyplývajúce z tejto zmluvy alebo zo zákona.
3.	Výpovedná lehota je jeden mesiac a začína plynúť prvého dňa mesiaca nasledujúceho po doručení výpovede druhej zmluvnej strane.
4.	V deň skončenia podnájmu je podnájomník povinný odovzdať nájomcovi uvoľnený nebytový priestor v takom stave, v akom ho prevzal, s prihliadnutím na opotrebenie, aké je obvyklé pri riadnom užívaní a údržbe.
5.	Ak podnájomník nebytový priestor neodovzdá nájomcovi v lehote uvedenej vyššie, je povinný zaplatiť nájomcovi zmluvnú pokutu vo výške 15 € (slovom pätnásť eur) za každý deň nesplnenia povinnosti. Okrem zmluvnej pokuty je podnájomník povinný uhradiť nájomcovi sumu zodpovedajúcu dohodnutej úhrade za podnájom, vrátane úhrady za služby.
Čl. VIII
Záverečné ustanovenia
Neoddeliteľnou súčasťou tejto zmluvy je písomný súhlas prenajímateľa nebytového priestoru s podnájmom a zápisnica o odovzdaní nebytového priestoru.
Túto zmluvu možno meniť len písomnou dohodou zmluvných strán.
Zmluva sa vyhotovuje v 2 vyhotoveniach, z ktorých každá zmluvná strana obdrží jedno vyhotovenie.
Zmluvné strany vyhlasujú, že sa so zmluvou podrobne oboznámili, jej obsahu porozumeli a na znak súhlasu ju podpisujú.
Žilina 20. 2. 2023	nájomca	podnájomník	súhlas vlastníka